Bangunan dobi, tempat kerja antara kawasan baharu larangan merokok
Putrajaya: Bangunan dobi antara 28 kawasan yang diwartakan sebagai larangan merokok susulan penguatkuasaan Akta Kawalan Produk Merokok Demi Kesihatan Awam 2024 (Akta 852).Selain dobi, bangunan tempat kerja kerajaan dan swasta turut tersenarai sebagai kawasan baharu larangan merokok dengan kedua-duanya berkuat kuasa 1 Januari tahun depan.Menteri Kesihatan, Datuk Seri Dr Dzulkefly Ahmad berkata, bangunan dobi antara yang diperjuangkannya sejak 2019 ketika pertama kali menjawat jawatan berkenaan."Pastinya saya berasa bersyukur, akhirnya dobi menjadi tempat awam (larangan merokok)."(Bangunan dobi sering) didatangi pastinya ibu-ibu, isteri-isteri bawa anak-anak dan sebagainya, (kadang-kadang) tempat itu menjadi kawasan untuk berehat," katanya pada sesi taklimat media berkaitan Akta 852 di sini, hari ini.Turut hadir, Timbalan Ketua Pengarah Kesihatan (Kesihatan Awam), Datuk Dr Norhayati Rusli.Selain bangunan dobi dan tempat kerja, antara kawasan larangan merokok yang diwartakan adalah pusat hiburan atau teater kecuali kasino, hospital dan klinik, lif atau tandas awam, tempat makan, kedai berhawa dingin serta mana-mana kawasan yang digunakan bagi aktiviti perhimpunan. Sementara itu itu, Dr Norhayati berkata, tindakan penguatkuasaan yang bermula tahun depan adalah bagi memberi masa secukupnya kepada pemilik premis untuk menampal tanda amaran larangan merokok."Kita nak beri peluang (kepada pemilik) dobi untuk mendapatkan segera tanda amaran larangan merokok (dan menampanya di premis masing-masing)," katanya. Akta 852 dikuatkuasakan mulai 1 Oktober lalu dengan mengenakan syarat lebih ketat terhadap peniaga rokok dan vape termasuk larangan mempamerkan produk terbabit secara terbuka di premis perniagaan.Akta itu juga menggariskan larangan penjualan rokok dan vape melalui dalam talian ke atas semua platform bagi mengelakkan ia dibeli oleh Orang Belum Dewasa (OBD) iaitu individu berusia di bawah 18 tahun.Selain itu, produk rokok dan vape juga dilarang dijual melalui mesin vending dan tidak boleh dijual di kawasan institusi pendidikan atau institusi pengajian tinggi (IPT).Produk rokok dan vape juga dilarang dijual di pasar jualan atau mana-mana pasar jualan bersifat sementara.